כולם רוצים להיות המוניים, אפילו Bioware. מפתחת משחקי התפקידים האגדית, שכיום שייכת ל-EA, עדיין עובדת עם LucasArts על פיתוח משחק חדש. גורמים בתעשייה מספרים כי מדובר במשחק תפקידים המוני, שמתרחש בעולם של 'מלחמת הכוכבים', שם שחקנים יוכלו לפגוש זה את זה ברחוב ולשאול בתמימות 'זה חרב אור בכיס שלך או שאתה סתם שמח לראות אותי?'. העלילה צפויה להתנהל במקביל לסדרת Knights of the Old Republic המשובחת, שמתרחשת מה עשרות אלפי שנים לפני הסרטים.
עוד משחק שנמצא בקנה הוא גירסה מרובת משתתפים למשחק ההישרדות הפוסט אפוקליפטי Fallout. בעוד הזכויות לפיתוח משחק מרובה משתתפים למותג שייכות לחברת Interplay, בינתיים מפתחת Bethesda את Fallout 3, ומביעה רצון להתפרש לתוך סוגת המשחקים ההמוניים.
אם עד שחרורו של Fallout 3 לא נשמע דבר מ-Interplay, יתכן ש-Bethesda תזנק על המותג בציפורניים שלופות ותדרוש ליצור בעצמה את העולם ההמוני האפל, בו מיליוני שחקנים יוכלו לנסות לשרוד יחדיו.
משחק נוסף שצפוי לראות אור בשנה הקרובה הוא Max Payne 3. כרגע מדובר בשמועה בלבד, אבל די בטוח שהגיבור הדכאוני יחזור לסיבוב שלישי.
ואם ממשיכים במסע החיפוש אחר כותרים מבטיחים שטרם הוכרזו, מוכרחים להזכיר את Bungie, שאנשיה נמצאים כבר עשור תחת שליטתה של מיקרוסופט ומפתחים כותרים בסדרת Halo. מדובר בסדרה לא רעה, אבל תמיד טוב לחדש. כעת, המפתחים המוכשרים מתחילים לעבוד על מותגים מקוריים. החברה עובדת באופן עמצאי, אך שיתוף הפעולה עם מיקרוסופט נשמר והכותרים יפותחו לקונסולת Xbox 360.
מה עם פיטר?
בזמן האחרון כמעט ולא שומעים חדשות מפיטר מולינו. אנשי השיווק של Lionhead נתנו לו הוראה מפורשת לשמור על פיו ולא לפלוט מידע לגבי משחקים, שעלול להטעות את העיתונאים ולהוביל לאכזבה בעתיד.
עם זאת, עדיין מדובר באליל משחקים מוכשר, שאחראי לנתח נכבד מהכותרים האהובים עלינו, ביניהם Black & White ,Dungeon Keeper ו-Syndicate. על פי דיווחים אחרונים, Fable 2, ההמשך למשחק התפקידים המקורי, צפוי להגיע לקראת סוף 2008 ולספק חווית משחקיות חדשה לחלוטין.
בינתיים, Lionhead עובדת על משחק חדש וסודי. הכותר המסתורי מבוסס בחלקו על התוכניות עליהן שמענו לפני מספר שנים למשחק בשם Dimitri, שלדברי מולינו יהיה 'מעולה', 'מהפכני' ו'שאפתני'. לדבריו, אלו שלושת המילים היחידות שמותר לו להגיד.